Obert el termini per a presentar al•legacions al reglament de Participació Ciutadana
25 de juny de 2020

A partir d'aquest dijous, 25 de juny, s'obri el termini d'exposició pública del nou reglament de Participació Ciutadana, aprovat de manera provisional pel Ple de l'Ajuntament de l'Eliana el mes d'abril passat, amb l'objectiu d'afavorir l'exercici en plenitud dels drets i llibertats individuals i facilitar la participació de la ciutadania en la vida política, econòmica, cultural i social.

D'aquesta manera, qualsevol veí, veïna o entitat pot presentar al·legacions i suggeriments que estimen pertinents al text de la norma que regula els termes i procediments de la participació fins al pròxim 7 d'agost. De no presentar-se reclamació o cap suggeriment, s'entendrà definitivament adoptat l'acord fins llavors provisional, procedint-se a la publicació del text íntegre, en el Butlletí Oficial de la Província de València.

El reglament, que busca enfortir la societat civil de l'Eliana, aportarà forma al Consell de Participació Ciutadana, que representa al teixit associatiu local, les funcions del qual seran, entre altres, la coordinació dels processos i mecanismes de participació ciutadana en els plans, programes i polítiques municipals que se sotmeten a intervenció, garantir la transparència i la neutralitat dels processos oberts, organitzar processos de consulta ciutadana i difondre els seus resultats.